b'\n_START_ARTICLE_\nPentti Kouri\n_START_PARAGRAPH_\nPentti Juha Kalervo Kouri (12. helmikuuta 1949 Kemij\xc3\xa4rvi \xe2\x80\x93 22. tammikuuta 2009 Los Angeles, Yhdysvallat) oli suomalainen taloustieteilij\xc3\xa4 ja p\xc3\xa4\xc3\xa4omasijoittaja. H\xc3\xa4n oli Suomen ensimm\xc3\xa4isi\xc3\xa4 sijoitusalan julkisuuden henkil\xc3\xb6it\xc3\xa4.\n_START_SECTION_\nAkateeminen ura\n_START_PARAGRAPH_\nKouri oli toinen kahdesta suomalaisesta, jotka saivat 1966 Suomen Kulttuurirahaston kaksivuotisen opiskelustipendin kansainv\xc3\xa4liseen Atlantic Collegeen. Vuonna 1970 h\xc3\xa4n valmistui Helsingin yliopistosta valtiotieteen maisteriksi, ja h\xc3\xa4net palkattiin Kansainv\xc3\xa4liseen valuuttarahastoon. Valuuttarahaston tutkimusorganisaatiossa h\xc3\xa4n tapasi australialaisen taloustieteilij\xc3\xa4 Michael G. Porterin, jonka kanssa h\xc3\xa4n my\xc3\xb6hemmin kehitti kansainv\xc3\xa4lisiin valuuttaliikkeisiin liittyv\xc3\xa4n Kouri\xe2\x80\x93Porter-mallin. Kourin ja Porterin siteeratuin tieteellinen artikkeli on 1974 yhdysvaltalaisessa Journal of Political Economy -lehdess\xc3\xa4 julkaistu "International Capital Flows and Portfolio Equilibrium". Kouri suoritti tohtorintutkinnon taloustieteest\xc3\xa4 vuonna 1974 MIT:ssa. Sen j\xc3\xa4lkeen h\xc3\xa4n toimi taloustieteen professorina Stanfordin, Yalen, Helsingin ja New Yorkin yliopistoissa.\n_START_SECTION_\nLiikemies ja sijoittaja\n_START_PARAGRAPH_\n1980-luvulla Kouri sai hoidettavakseen suursijoittaja George Sorosin Suomeen kohdistuvat sijoitukset. H\xc3\xa4n nousi julkisuuteen 1980-luvun lopun mittavien osakekauppojen yhteydess\xc3\xa4, kun Kansallis-Osake-Pankki ja Pohjola yrittiv\xc3\xa4t saada haltuunsa Suomen Yhdyspankin. Pankit rahoittivat t\xc3\xa4t\xc3\xa4 nurkanvaltausta "kilpimieheksi" nostamansa Kourin avulla. Yritys oli suurisuuntainen, ja siin\xc3\xa4 k\xc3\xa4ytettiin rahaa miljardeja markkoja ja kuljetettiin kuorma-autolasteittain osakekirjoja. Julkisuudessa Kourista alettiin puhua "Suomen omistajana", vaikka h\xc3\xa4n tosiasiassa oli pelkk\xc3\xa4 bulvaani. Kansallispankki ei voinut en\xc3\xa4\xc3\xa4 lain puitteissa lis\xc3\xa4t\xc3\xa4 omistuksiaan, joten se joutui k\xc3\xa4ytt\xc3\xa4m\xc3\xa4\xc3\xa4n v\xc3\xa4lik\xc3\xa4si\xc3\xa4._NEWLINE_Kouri-kauppoina tunnettu valtaushanke ep\xc3\xa4onnistui. Pankkitarkastusvirasto tulkitsi my\xc3\xb6hemmin, ett\xc3\xa4 kauppojen rahoituksessa oli toimittu liikepankkilain vastaisesti, sill\xc3\xa4 sijoittaja ja pankki olivat sopineet voitonjaosta kesken\xc3\xa4\xc3\xa4n. Ep\xc3\xa4selvyydet johtivat lopulta KOP:n p\xc3\xa4\xc3\xa4johtajan Jaakko Lassilan eroon._NEWLINE_Kouri oli yksi hakukone Hakian perustajista ja rahoittajista ja toimi sen hallituksen puheenjohtajana.\n_START_SECTION_\nKouri taiteen ker\xc3\xa4\xc3\xa4j\xc3\xa4n\xc3\xa4\n_START_PARAGRAPH_\nKouri kokosi 1980-luvulla mittavan nykytaiteen kokoelman, joka siirtyi velkojen takia Postipankin kautta opetusministeri\xc3\xb6lle. Sittemmin se p\xc3\xa4\xc3\xa4tyi Nykytaiteen museo Kiasman kokoelmiin. Kourin kokoelmissa oli muun muassa minimalismia ja arte poveraa edustavia taiteilijoita ja suuri kokonaisuus Helsinki Schoolin valokuvaajien teoksia. Kourin asiantuntemuksesta kertoo, ett\xc3\xa4 h\xc3\xa4net valittiin Tate Galleryn kansainv\xc3\xa4lisen ty\xc3\xb6valiokunnan j\xc3\xa4seneksi.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nEnsimm\xc3\xa4isest\xc3\xa4 avioliitosta Maria Kourin kanssa Pentti Kourilla on poika Janne Kouri. Toisesta liitosta Elly Kourin kanssa Pentti Kourilla on lapset Laila, Clarissa, Nicole ja Kyle. Pentti Kourin sisar Marjatta Huuhtanen on naimisissa Kelan entisen p\xc3\xa4\xc3\xa4johtajan Jorma Huuhtasen kanssa. Lis\xc3\xa4ksi Pentill\xc3\xa4 oli veljet Pekka ja Mauri. My\xc3\xb6s Pentti Kourin i\xc3\xa4k\xc3\xa4s \xc3\xa4iti eli poikansa poismenness\xc3\xa4.'